**СПОРАЗУМ О МЕХАНИЗМИМА ПРЕХРАМБРЕНЕ СИГУРНОСТИ НА ЗАПАДНОМ БАЛКАНУ**

ИМАЈУЋИ У ВИДУ добробит грађана региона Западног Балкана и у најбољој намери да спречимо недостатке основних пољопривредно-прехрамбених производа на тржиштима учесника Иницијативе Отворени Балкан,

ПОНОВНО ПОТВРЂУЈУЋИ солидарност као основни принцип Иницијативе Отворени Балкан,

ИЗРАЖАВАЈУЋИ спремност за јачање регионалне сарадње ради доприноса механизмима прехрамбрене сигурности у оквиру Иницијативе Отворени Балкан и региона у целини,

КАКО БИ се утврдили начини за обезбеђивање сталне трговине ради обезбеђивања стабилног и непрекиданог снабдевања основним пољопривредно-прехрамбеним производима у токовима робне размене између уговорних страна без икаквих ограничења,

СВЕСНИ и желећи да ублаже могуће несташице у снабдевању храном нашег региона узроковане прекидима производње и транспорта услед кризних ситуација,

ПОЗИВАЈУЋИ остале учеснике Западног Балкана да се придруже овом споразуму у духу инклузивности, добросуседских односа, регионалне сарадње, а у циљу побољшања благостања грађана у региону,

У СКЛАДУ са Споразумом о сарадњи у ветеринарској, фитосанитарној и области безбедности хране и хране за животиње на Западном Балкану, који су стране потписале 21. децембра 2021. године,.

Стране су се договориле о следећем:

**Члан 1.**

У складу са Споразумом о сарадњи у заштити од катастрофа на Западном Балкану, сврха овог споразума је да учесници Иницијативе Отворени Балкан једни другима помогну у случају прекида ланаца снабдевања услед последица глобалне кризе, када се једна од страна суочи са недостатком у снабдевању домаћег тржишта основним пољопривредно-прехрамбеним производима.

Стране, као чланице Иницијативе Отворени Балкан, поново потврђују неопходност сарадње у спречавању и ублажавању потенцијалних несташица основних пољопривредно-прехрамбених производа, насталих из потенцијално кризне ситуације унутар региона или из ситуације која утиче на глобално тржиште и одражава се на регион.

**Члан 2.**

Стране су сагласне да неће бити забрана промета основних пољопривредно-прехрамбених производа у оквиру чланица Иницијативе Отворени Балкан.

Листа основних пољопривредно-прехрамбених производа наведена је у Анексу 1 Споразума.

Од дана ступања на снагу овог Споразума, стране ће укинути сва квантитативна ограничења и мере са истим дејством на увоз основних пољопривредно-прехрамбених производа наведених у Анексу 1, који су пореклом из чланица Иницијативе Отворени Балкан.

**Члан 3.**

Стране су сагласне да неће бити реекспорта у треће земље основних пољопривредно-прехрамбених производа наведених у Анексу 1, којима међусобно тргују, и који су пореклом из било које од Страна.

**Члан 4.**

У циљу праћења имплементације овог Споразума, стране ће оформити Заједничку радну групу ради предлагања побољшања у односу на промене у окружењу, а у циљу откривања и спречавања могућих злоупотреба. Радна група биће основана у року од 30 дана од дана ступања на снагу овог Споразума.

Радна група ће укључивати представнике званичних институција Страна надлежних за пољопривреду, трговину, царине и представнике комора. Представници би требало да буду, у најмању руку, на нивоу руководиоца одељења. Свака страна ће обавестити друге стране о именима представника, који су именовани у Радну групу. Стране такође могу у било које време именовати заменике представника, тако што ће обавестити друге стране писаним путем.

**Члан 5.**

Стране су сагласне да ће њихови надлежни органи заједно радити на мапирању својих складишних капацитета за основне пољопривредно-прехрамбене производе.

Складишне капацитете треба у потпуности мапирати у року од 90 дана од дана ступања на снагу овог Споразума.

У циљу развоја сарадње у тој области, надлежни органи Страна ће разменити списак својих мапираних складишних капацитета за житарице.

**Члан 6.**

Стране су сагласне да ће њихови надлежни органи заједно радити на изради заједничког плана и политике за унапређење складишних капацитета за основне пољопривредно-прехрамбене производе у оквиру Иницијативе Отворени Балкан у року од 90 дана од дана ступања на снагу овог Споразума.

**Члан 7.**

Стране се обавезују да ће предузети додатне активности у међусобној трговини, у циљу обезбеђивања основних пољопривредно-прехрамбених производа током кризних ситуација.

Стране се обавезују да ће преиспитати опште и посебне клаузуле о изузецима у међусобној трговини, како би подстакле сарадњу у кризним ситуацијама.

**Члан 8.**

Стране су сагласне да ће њихови надлежни органи заједно радити на изради ИОБ ПЛАНА ПУТА/АКЦИОНОГ ПЛАНА ЗА ПРЕХРАМБЕНУ СИГУРНОСТ 2030.

Документ ће се бавити питањима безбедности хране на Западном Балкану уопште, посебно у оквиру Иницијативе Отворени Балкан, као што су идентификација ризика и изазова за безбедност хране, а фокусирајући се на следеће иницијативе за санацију ефеката климатских промена (суше, поплаве, пожари итд.), дигитализацију и иновације у прехрамбеној индустрији и одрживост у производњи хране у региону и пољопривредно-прехрамбеном ланцу вредности.

**Члан 9.**

Стране су сагласне да на националном нивоу преиспитају, према потреби, прописе који су идентификовани као потенцијално изазовни за функционисање ланца снабдевања храном у региону Иницијативе Отворени Балкан.

**Члан 10.**

Спорови који произлазе из спровођења овог Споразума решаваће се у преговорима између надлежних органа Страна.

**Члан 11.**

Споразум се неће примењивати на права и обавезе које произлазе из других међународних уговора чије су Стране уговорнице.

**Члан 12.**

Овај споразум ступа на снагу на дан пријема последњег писаног обавештења којим Стране обавештавају једна другу, преко депозитара, о завршетку процедура које захтева њихово домаће законодавство за ступање на снагу овог Споразума.

Република Србија ће бити депозитар овог Споразума.

Овај Споразум ће остати на снази за период од пет (5) година. Након овог периода, Споразум се аутоматски продужава за наредне узастопне једногодишње периоде.

Свака Страна може да се повуче из Споразума у ​​било ком тренутку тако што ће обавестити друге две Стране, писаним путем преко депозитара, најкасније шест (6) месеци пре датума повлачења. У том случају, Споразум ће остати на снази за преостале две Стране.

Овај Споразум се може изменити и допунити уз писану обострану сагласност свих Страна.

Оригинал овог Споразума у ​​једном примерку на енглеском језику биће депонован код депозитара који ће послати оверену копију свакој Страни.

Сачињено у Београду, другог септембра две хиљаде двадесет друге.

|  |  |
| --- | --- |
| **За Владу**  **Републике Србије**  \_\_\_\_\_\_\_\_\_\_\_\_\_\_\_\_\_ | **За Савет министара**  **Републике Албаније**  \_\_\_\_\_\_\_\_\_\_\_\_\_ |
| **За Владу**  **Републике Северне Македоније**  \_\_\_\_\_\_\_\_\_\_\_\_\_\_\_\_\_\_ | |

Анекс 1

Листа основних пољопривредно-прехрамбених произовда

|  |  |
| --- | --- |
| **Опис робе** | **Тарифна ознака** |
| Кукуруз | 1005 |
| Пшеница и наполица | 1001 |
| Брашно од пшенице или наполице | 1101 |
| Млеко и производи од млека | 0401 до 0406 |
| Шећер од шећерне трске или шећерне репе и хемијски чиста сахароза, у чврстом стању | 1701 |
| Уље од семена сунцокрета, шафранике или  памуковог семена и њихове фракције, рафинисани  или нерафинисани, али хемијски  немодификовани | 1512 |
| Семе сунцокрета | 1206 |
| Тестенине, куване или некуване или са надевом  (са месом или другим материјама) или другачије  припремљене као што су шпагети, макарони,  резанци, лазање, њоки, равијоли, канелони; Кускус, припремљен или неприпремљен | 1902 |
| Прекрупа од житарица, гриз и пелете | 1103 |
| Воће за јело, укључујући језграсто воће; Коре агрума или диња и лубеница | 0801 до 0814 |
| Поврће, корење и кртоле за јело | 0701 до 0714 |
| Месо и остали јестиви кланични производи | 0201 до 0210 |
| Кобасичарски и слични производи, од меса,  осталих кланичних производа или крви или  инсеката; Сложени прехрамбени производи на  бази тих производа | 1601 |
| Остали прерађени или конзервисани производи од  меса, осталих кланичних производа, крви или  инсеката | 1602 |